Line Barfod (EL), 2008-11-06:
Jeg vil gerne sige til justitsministeren, at denne forespørgsel ikke er rejst som en kritik af de enkelte politifolk.
Jeg er også glad for at høre, at ministeren er klar over, at der også er en kriminalpræventiv indsats, der er vigtig.
I dag har vi i Danmark et samfund, som er stærkt; vi har et ret stærkt demokrati, vi har en ret lav kriminalitet, når man sammenligner med de fleste andre lande, og vi har meget lidt korruption.
Men det billede er ved at ændre sig, og det kan ændre sig meget hurtigt, hvis ikke vi gør noget.
Det er derfor, jeg mener, vi i fællesskab er nødt til at gå ud at sige, at vi træffer den beslutning, at vi ikke vil lade de kriminelle styre.
Det kræver altså en bred indsats.
Hver gang der sker noget, sætter man nogle nye projekter i gang, og lige så snart skyderier eller andre problemer hører op, så lukker man de sociale projekter ned igen.
I forbudstiden i USA lod man mafiaen vokse sig stor, og man har kæmpet med problemet siden.
I Danmark er problemerne herhjemme i høj grad eskaleret, efter at man på trods af politiets advarsel, på trods af Justitsministeriets advarsel ryddede Pusher Street uden at gøre noget andet.
Politiet og Justitsministeriet havde advaret om, hvad det ville få af følger, og vi ser følgerne i dag.
Det er et kæmpe marked, man har sluppet løs, og som der bliver kæmpet om.
Vi ser organiseret kriminalitet på en række andre områder, også som følge af de åbne grænser.
Jeg har ikke noget ønske om eller nogen tro på, at vi skal lukke Danmark, eller at det ville kunne løse problemerne, men vi bliver nødt til så at håndtere de problemer, der er.
Det, folk fortæller de oplever i gaderne, er altså, at der kommer kriminelle hertil fra andre lande med en helt anden hensynsløshed, end hvad vi er vant til i Danmark.
Selvfølgelig skal vi sætte ind og bruge mange kræfter på at gøre en social indsats i forhold til vores egne unge, dem, der er opvokset i Danmark, dem, der bor her, så de ikke kommer ud i kriminalitet.
Det er rigtig, rigtig vigtigt, for de udgør stadig væk størstedelen af dem.
Men vi er altså nødt til også at diskutere, hvad vi gør i forhold til dem, der kommer hertil fra andre lande i kortere eller længere perioder, og som står for en del af den organiserede kriminalitet.
Vi er nødt til ikke kun at diskutere politiindsatsen og den sociale indsats, men også, hvad vi gør i forhold til efterspørgslen.
Når der er organiseret kriminalitet, er det, fordi der er store markeder.
I forhold til hashhandelen regner man med, at det er mellem en halv og en hel milliard.
Hvis vi ser på en række af de andre områder, prostitution, menneskehandel, spil, illegal arbejdskraft osv., vil vi se, at også de er nogle meget store markeder med enorme indtjeningsmuligheder.
Vi bliver nødt til at tage område for område og diskutere, hvad vi kan gøre i forhold til efterspørgslen, hvad vi kan gøre for at støtte dem, der ikke vil være med til at begå kriminalitet.
Det var også fuldstændig fraværende i ministerens svar.
Hvad gør vi over for en kioskejer, der siger: Jeg vil ikke være med til at sælge hash, jeg vil ikke have ulovlige spil i min kiosk?
Hvordan giver vi ham støtte og hjælp?
Hvad gør vi for dem, der siger, de ikke vil være med i organiseret kriminalitet længere, hvis de har været det, hvad gør vi for at støtte og hjælpe dem?
Det var der intet om i ministerens svar.
Jeg tror altså, at regeringen er nødt til at indse, at globaliseringen har mange fordele, men at den altså også har nogle bagdele, at den stærkt stigende organiserede kriminalitet er en del af det, og at vi bliver nødt til at tage det alvorligt.
Jeg synes, det er rigtig godt, at politiet og andre gode kræfter i øjeblikket ser ud til at begynde at få nedbragt antallet af skudepisoder og få noget mægling i gang.
Det skal vi have meget mere af.
Men det løser kun problemet her og nu, det hele blusser jo op igen, hvis ikke vi på en helt anden måde tager det alvorligt og begynder at få afklaret, hvad det er, vi kan gøre for at forhindre, at en del af samfundet bliver styret af kriminelle, for at forhindre, at vi får en større og større opdeling i samfundet.
For de meldinger, jeg i hvert fald får, fra mange steder, bl.a. forskellige bydele i København, er, at de ressourcestærke flytter.
De kan ikke længere holde til det, der foregår på gaden, og de tør ikke længere sige noget til dem, der står på gaden.
De har godt før kunnet sige noget, når der stod nogle og handlede et eller andet, men de tør ikke længere, det, der foregår, er blevet for hensynsløst.
Vi risikerer, at de flytter ud af byen, vi risikerer, der kommer private vagtværn osv., og det bliver vi altså nødt til at tage alvorligt.
Vi bliver også nødt til at sikre, at politiet har de fornødne ressourcer og får lov til at bruge deres tid på at bekæmpe kriminalitet, der er alvorlig, i stedet for at de skal bruge tid på at tage ud og rydde ulovlige udestuer, eller at de skal gå rundt og tjekke, om folk har en lille klump hash i lommen til eget forbrug, eller blive sat ind på andre opgaver, som de har svært ved at se har noget med den alvorlige kriminalitet at gøre.
Derfor mener jeg, vi skal have en handlingsplan, og jeg vil gerne på vegne af SF, Det Radikale Venstre og Enhedslisten fremsætte følgende:
Forslag til vedtagelse
»Folketinget opfordrer til, at den intensive politiindsats mod organiseret kriminalitet og væbnede opgør opretholdes, så længe det er nødvendigt.
Folketinget konstaterer behovet for en national handlingsplan mod organiseret kriminalitet og væbnede opgør og pålægger derfor regeringen at indkalde bidrag fra politi, sociale myndigheder, Det Kriminalpræventive Råd, KL og civilsamfundet og fremsætte forslag for Folketinget senest i februar 2009.
Forslaget til handlingsplan skal indeholde en bred vifte af tiltag med henblik på både at sikre de nødvendige politiressourcer, forebygge, at unge kommer ud i kriminalitet, mindske markederne for organiseret kriminalitet, mindske mængden af våben, støtte vidner og andre tiltag, der kan styrke trygheden i berørte områder.
Folketinget opfordrer til, at der på finansloven for 2009 afsættes midler til forskning i, hvordan rekruttering af unge til organiseret kriminalitet kan bremses.«